RÅDETS FORORDNING (EF, EURATOM) Nr. 1149/1999

af 25. maj 1999

om ændring af forordning (EF, Euratom) nr. 2728/94 om oprettelse af en garantifond for aktioner i forhold til tredjelande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Revisionsretten(3), og

ud fra følgende betragtninger:

(1) Fonden etableres ved tilførsel af midler fra De Europæiske Fællesskabers almindelige budget, ved renteafkastet fra fondens kapitalanbringelser og ved inddrivelser hos debitorer af forfaldne fordringer, som fonden har indfriet;

(2) erfaringerne med fondens drift viser, at det er tilstrækkeligt med et forhold på 9 % mellem fondens midler og garantiforpligtelserne som lånekapital og forfaldne, ikke betalte renter;

(3) indbetalinger til fonden på 9 % af hver transaktion anses for tilstrækkelige til at nå målbeløbet;

(4) fonden nåede målbeløbet den 31. december 1997, og indbetalingssatsen bør derfor tages op til fornyet overvejelse;

(5) hvis fonden overskrider målbeløbet, tilbageføres overskudsbeløbet til De Europæiske Fællesskabers almindelige budget;

(6) Kommissionen bør forelægge Europa-Parlamentet og Rådet en beretning om fondens virke og tage hensyn til mulige ændringer i de risici, garantifonden udsættes for efter Fællesskabets udvidelse;

(7) forordning (EF, Euratom) nr. 2728/94(4) bør ændres i overensstemmelse hermed;

(8) traktaterne indeholder ikke anden hjemmel for vedtagelse af denne forordning end EF-traktatens artikel 308 og Euratom-traktatens artikel 203 -

UDSTEDT FØLGENDE FORORDNING:

Artikel 1

Forordning (EF, Euratom) nr. 2728/94 ændres således:

1) Artikel 3, stk. 2, affattes således: "Målbeløbet fastsættes til 9 % af Fællesskabets samlede forpligtelser (hovedstol og forfaldne, betalte renter) i forbindelse med hver enkelt transaktion."

2) Artikel 4, stk. 1, affattes således: "De tilførsler til fonden, der er omhandlet i artikel 2, første led, udgør 9 % af transaktionsbeløbet."

3) Artikel 5, stk. 1, affattes således: "Hvis fondens midler efter indfrielse af garantiforpligtelser som følge af en misligholdelse kommer til at ligge under 75 % af målbeløbet, hæves indbetalingssatsen i forbindelse med nye transaktioner til 10 %, indtil målbeløbet igen er nået."

4) Artikel 9 affattes således: "Kommissionen forelægger Europa-Parlamentet og Rådet samlede beretninger om fondens virke både på det tidspunkt, hvor den første tiltrædelsesaftale med ansøgerstaterne indgås, og inden den 31. december 2006. Om nødvendigt forelægger Kommissionen Rådet passende forslag til ændring af fondens parametre."

Artikel 2

Denne forordning træder i kraft den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. maj 1999.

På Rådets vegne

H. EICHEL

Formand

(1) EFT C 32 af 6.2.1999, s. 11.

(2) EFT C 379 af 7.12.1998, s. 155.

(3) Udtalelse afgivet den 30.10.1998.

(4) EFT L 293 af 12.11.1994, s. 1.